作者：杨泽民
词牌/韵律：风流子

paragraphs: 行乐平生志，方从事、未出已思归。
叹欢宴会同，类多暌阻，冶游踪迹、还又参差。
年华换，利名虚岁月，交友半云泥。
休忆旧游，免成春瘦，莫怀新恨，恐惹秋悲。
惟思行乐处，几思为春困，醉枕罗衣。
何事暗辜芳约，偷负佳期。
念待月西厢，花阴浅浅，倚楼南陌，云意垂垂。
别后顿成消黯，伊又争知。